R80 000 se juwele gesteelArgieffoto Elf mans, meestal jeugdiges, is in hegtenis geneem nadat hulle glo juwele ter waarde van R80 000 in Umkomaas in KwaZulu-Natal gesteel het. Volgens kol. Vincent Mdunge, ŉ polisiewoordvoerder, is die mans Maandag in Amanzimtoti in hegtenis geneem. “Die mans het Umkomaas-inwoners genader en aangebied om kookpotte en duvets te verruil vir gebreekte juweliersware. Hulle sou glo die juweliersware na ŉ voertuig neem om geweeg te word. Hulle het egter daarna met die juwele weggejaag,” het Mdunge gesê. Volgens Mdunge het die verdagtes moontlik die juwele gesteel om geld te bekom vir hul dwelmafhanklikheid. “Die groep het glo ook by huise ingebreek en juwele gesteel, aangesien daar ŉ mark daarvoor is,” het Mdunge bygevoeg. Die mans moet binnekort in die hof verskyn.